*Tämä artikkeli kertoo jääkiekkoilijasta. Rap-artisti Joni Ikosesta (taiteilijanimeltä OG Ikonen) kerrotaan artikkelissa OG Ikonen.*

**Joni Ikonen** (s. 14. huhtikuuta 1999 Espoo) on suomalainen jääkiekkoilija, joka pelaa SM-liigajoukkue Helsingin IFK:ssa. Hän on pelipaikaltaan keskushyökkääjä. Ikonen laukoo oikealta.

Ura
---

### Seuraura

Ikonen on Espoon Jääklubin kasvatti. Hän siirtyi juniorina sittemmin Espoo Bluesiin, jossa Ikonen voitti kauden 2012–2013 päätteeksi kaksi vuotta itseään vanhempien kanssa C-nuorten SM-hopeaa. Kaksi seuraavaa kautta päättyi C-nuorten Suomenmestaruuteen. Kaudella 2014–2015 hän jakoi B-nuorten SM-sarjan pistepörssin neljännen sijan HIFK:n Janne Hämäläisen kanssa tehoilla 20+38=58.

Kaudeksi 2015–2016 Ikonen päätti siirtyä Ruotsiin ja Frölunda HC:n J18-joukkueeseen. Hänen isänsä Juha Ikonen pelasi seuran Elitserien-joukkueessa vuosina 1999–2002. Joni Ikonen pelasi koko kauden Frölundan J18-junioreissa. Hän oli joukkueen paras pistemies ja maalintekijä sekä J18 Elitissä tehoilla 17+10=27 että J18 Allsvenskanissa tehoilla 14+11=25. Ikonen sijoittui jälkimmäisen sarjan pistepörssissä toiseksi edellään vain MODO Hockeyn William Eriksson. Hän voitti kauden päätteeksi J18 Allsvenskanin mestaruuden.

Ikonen debytoi Frölundan SHL-joukkueessa kaudella 2016–2017. Vain 17-vuotias Ikonen pelasi ensimmäisen miesten pääsarjaottelunsa Mestarien liigassa 4. lokakuuta 2016 ensimmäisessä playoff-ottelussa vieraissa valkovenäläistä Junost Minskiä vastaan. Hänelle avautui paikka Frölundan kokoonpanosta Nicklas Lasun tultua isäksi sekä Simon Hjalmarssonin loukkaannuttua. Ikonen merkittiin joukkueen 13. hyökkääjäksi. SHL-debyyttinsä hän teki 8. lokakuuta 2016 vieraissa Färjestad BK:ta vastaan. Ikonen sai ottelussa jääaikaa 3.57 minuuttia. Hän pelasi kauden aikana SHL:ssä kymmenen runkosarjaottelua ilman tehopisteitä. CHL:ssä Ikonen pelasi kolme ottelua ja hän voitti sarjan mestaruuden. Ikonen pelasi suurimman osan kaudestaan Frölundan J20-junioreissa, joiden paras pistemies ja maalintekijä hän oli tehoilla 22+19=41. Ikonen sijoittui J20 SuperElitin maalipörssissä neljänneksi ja pistepörssissä kuudenneksi. Pudotuspeleissä hän oli joukkueensa paras maalintekijä ja jakoi sisäisen pistepörssin voiton Kristian Vesalaisen kanssa kolmella osumallaan. Ikonen vahvisti myös Frölundan J18-junioreita. Hän jakoi tehoilla 6+6=12 J18 Allsvenskanin pudotuspelien pistepörssin voiton VIK Västerås HK:n Wilmer Skoogin kanssa ja maalipörssin voiton Skellefteå AIK:n Jonatan Berggrenin kanssa. Ikonen voitti kauden päätteeksi J18 Allsvenskanin hopeaa.

Montreal Canadiens varasi Ikosen toisella kierroksella 58. pelaajana NHL:n varaustilaisuudessa 2017. Samana kesänä hänet varasi myös OHL-joukkue Hamilton Bulldogs 28. pelaajana CHL:n varaustilaisuudessa. Ikonen päätti jatkaa uraansa kuitenkin Euroopassa. Heinäkuussa Frölunda lainasi hänet kauden 2017–2018 kattavalla sopimuksella SM-liigajoukkue Kalevan Palloon. Ikonen merkittiin heti liigadebyytissään, runkosarjan avauskierroksella 8. syyskuuta 2017 vieraissa Mikkelin Jukureita vastaan joukkueen ykkösketjun keskelle laidoilleen Janne Tavi ja Tommi Jokinen. Hän sai ottelussa jääaikaa 13.52 minuuttia.

Ikonen teki ensimmäisen miesten pääsarjamaalinsa Mestarien liigassa 11. lokakuuta 2017 vieraissa norjalaista Stavanger Oilersia vastaan. SM-liigassa hän kärsi alkukaudella kuitenkin tehottomuudesta ja keräsi 26 ensimmäisessä ottelussaan vain kaksi syöttöpistettä, kunnes Ikonen teki liigauransa avausmaalin lopulta 1. joulukuuta 2017 siirretyn rangaistuksen aikana Porin Ässiä vastaan. Hän keräsi ottelussa myös syöttöpisteen Mathew Maionen tekemään maaliin. Jukka Oksanen valitsi Ikosen ottelun Alumnien tähtien kolmostähdeksi. Seuraavassa ottelussa 2. joulukuuta 2017 hän teki heti perään kaksi maalia vieraissa JYPiä vastaan. Ikosen ensimmäinen maali hyväksyttiin videotarkistuksen jälkeen ja se jäi KalPan 0–5-voittoon päättyneen ottelun voittomaaliksi. Veli-Pekka Hård valitsi hänet ottelun Alumnien tähtien ykköstähdeksi. Kaikkiaan Ikosen tulokaskausi toi 52 runkosarjaottelussa tehot 4+10=14 ja kuudessa playoff-ottelussa yhden syöttöpisteen. CHL:ssä hän teki neljässä ottelussa tehot 1+2=3. Joulukuussa 2017 Ikonen teki KalPan kanssa vuoden mittaisen jatkosopimuksen.

Kesäkuussa 2018 Ikonen loukkaantui vakavasti KalPan jääharjoituksissa. Hän joutui leikkaushoitoa vaatineen alaraajavamman vuoksi sivuun koko syyskaudeksi 2018–2019. Ikonen palasi kaukaloihin tammikuussa 2019 ja hän pelasi lopulta vain 13 runkosarjaottelua. Maaliskuussa Ikonen teki KalPan kanssa vuoden mittaisen jatkosopimuksen. Kausi 2019–2020 häneltä jäi kuitenkin kokonaan pelaamatta, kun Ikonen loukkaantui jo harjoituskauden ottelussa Vaasan Sportia vastaan syyskuussa. Hänelle ennustettiin jo tässä vaiheessa palaavan kaukaloihin vasta maaliskuussa 2020.

Kaudeksi 2020–2021 Ikonen siirtyi kaksivuotisella sopimuksella Tampereen Ilvekseen. Hän oli kuitenkin alkukauden sivussa vanhan polvivammansa vuoksi. Ikonen palasi kaukaloihin tammikuussa 2021 ja pelasi ensimmäisen ottelunsa lähes kahteen vuoteen. Kausi 2021–2022 oli hänelle ensimmäinen ehjä kausi neljään vuoteen ja Ikonen teki runkosarjassa 56 ottelussa tehot 9+19=28. Pudotuspeleissä hän pelasi 11 ottelua tehopistein 1+1=2. Ikosen liigauransa ensimmäinen playoff-maali syntyi ensimmäisessä puolivälieräottelussa 27. maaliskuuta 2022 Oulun Kärppiä vastaan, kun hänen osumansa jäi Ilveksen 5–1-voittoon päättyneen ottelun voittomaaliksi. Ikonen voitti kauden päätteesi SM-pronssia.

Ikonen siirtyi kaudeksi 2022–2023 vuoden mittaisella sopimuksella Pelicansiin. Hän teki SM-liigan yhden kauden piste-ennätyksensä tehoilla 19+14=33, joilla Ikonen oli joukkueen paras maalintekijä ja toiseksi paras pistemies Lukáš Jašekin jälkeen. Ikonen jakoi koko liigan maalipörssin yhdeksännen sijan HIFK:n Iiro Pakarisen kanssa. Hän voitti kauden päätteeksi SM-hopeaa.

Kaudeksi 2023–2024 Ikonen siirtyi vuoden mittaisella sopimuksella Helsingin IFK:n riveihin.

### Maajoukkueura

Ikonen pelasi alle 20-vuotiaiden MM-kilpailuissa vuonna 2018. Hän pelasi myös alle 18-vuotiaiden MM-kilpailuissa vuonna 2017, jolloin Ikonen voitti hopeaa. Hän toimi Suomen varakapteenina. Valmennus valitsi Ikosen joukkueensa turnauksen yhdeksi kolmesta parhaasta pelaajasta. Hänet valittiin myös Latviaa vastaan pelatun alkulohkon ottelun päätteeksi Suomen ottelun parhaaksi pelaajaksi.

Ikonen pelasi myös World U-17 Hockey Challengessa vuonna 2015, jolloin hän oli Suomen paras syöttäjä viidellä syöttöpisteellään. Ikonen voitti myös turnauksen jäähypörssin 20 jäähyminuutillaan. Hän on kuulunut myös alle 16-vuotiaiden maajoukkueen kapteenistoon. Yhteensä Ikonen on pelannut 15 nuorten ja 37 poikien maaottelua.

Pelityyli
---------

*Kiekkoareena*-verkkolehden toimittaja Miika Arposen mukaan Ikonen on korkean taitotason omaava pelaaja, joka hallitsee kiekkoa hyvin pienessäkin tilassa. Arposen mukaan Ikosella on hyvä pelisilmä ja hän sijoittuu hyvin sekä hyökkäys- että puolustuspäässä. Arponen mainitsee hänen vahvuuksiinsa myös laukauksen. Ikonen ei kuitenkaan ole kovin isokokoinen, mikä rajoittaa hänen fyysistä peliään, mutta Ikonen paikkaa puutteensa kuitenkin luistelu- ja mailankäsittelytaidoillaan.

Muuta
-----

Ikosen isoveli Juuso pelasi kaudella 2022–2023 hyökkääjänä SM-liigajoukkue Tapparassa. Veljesten isä Juha Ikonen pelasi omalla urallaan hyökkääjänä pudotuspelit mukaan lukien yhteensä 335 SM-liigaottelua Kiekko-Espoossa/Bluesissa ja hän toimi Bluesin kapteenina kaudella 1998–1999. Juha pelasi myös kolme vuotta Ruotsissa sekä kuului Suomen MM-hopeaa voittaneeseen joukkueeseen vuonna 1998. Myös heidän setänsä Jari Ikonen pelasi SM-liigaa puolustajana neljä ottelua Kiekko-Espoossa kaudella 1996–1997. Veljesten isoisä on entinen juniorivalmentaja Jorma Ikonen.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | Frölunda HC | SuperElit | 40 | 22 | 19 | 41 | 42 | 5 | 3 | 0 | 3 | 2 | U18 | 7 | 4 | 4 | 8 | 8 |
|  | Frölunda HC | SHL | 10 | 0 | 0 | 0 | 0 | – | – | – | – | – |
| 2017–2018 | KalPa | SM-liiga | 52 | 4 | 10 | 14 | 8 | 6 | 0 | 1 | 1 | 4 | JMM | 5 | 1 | 1 | 2 | 0 |
| 2018–2019 | KalPa | SM-liiga | 13 | 5 | 5 | 10 | 6 | – | – | – | – | – |
| 2019–2020 | KalPa Loukkaantunut | SM-liiga | – | – | – | – | – | – | – | – | – | – |
| 2020–2021 | Ilves | SM-liiga | 23 | 2 | 3 | 5 | 8 | 5 | 0 | 0 | 0 | 0 |
| 2021–2022 | Ilves | SM-liiga | 56 | 9 | 19 | 28 | 14 | 11 | 1 | 1 | 2 | 0 |
| 2022–2023 | Pelicans | SM-liiga | 56 | 19 | 14 | 33 | 12 | 18 | 2 | 7 | 9 | 6 |
| 2023–2024 | HIFK | SM-liiga | 45 | 2 | 15 | 17 | 10 | 1 | 0 | 0 | 0 | 0 |
| 7 kautta | yhteensä | SM-liiga | 245 | 41 | 66 | 107 | 58 | 41 | 3 | 9 | 12 | 10 |
| 1 kausi | yhteensä | SHL | 10 | 0 | 0 | 0 | 0 | – | – | – | – | – |

Lähteet
-------

* Joni Ikonen The Internet Hockey Databasessa (englanniksi)
* Joni Ikonen Eurohockey-sivustolla (englanniksi)
* Joni Ikonen *Elite Prospects*. Everysport Media Group AB.  (englanniksi)

### Viitteet

1. 1 2  Tilastot - Joni Ikonen *liiga.fi*. Jääkiekon SM-liiga Oy. Viitattu 25.9.2018.
2. 1 2 3 4 5 6 7 8 9 10 11  Joni Ikonen *Elite Prospects*. Everysport Media Group AB.  (englanniksi)
3. ↑  Elite Prospects - U18 SM-sarja Stats 2014-2015 *eliteprospects.com*. Everysport Media Group AB. Viitattu 20.3.2019. (englanniksi)
4. ↑  Elite Prospects - Frölunda HC J18 *eliteprospects.com*. Everysport Media Group AB. Viitattu 20.3.2019. (englanniksi)
5. ↑  Elite Prospects - J18 Allsvenskan Stats 2015-2016 *eliteprospects.com*. Everysport Media Group AB. Viitattu 20.3.2019. (englanniksi)
6. ↑  Nilsson, Eric: Frölunda-profilens son tog plats i laget *expressen.se*.  4.10.2016. Expressen Lifestyle AB. Viitattu 20.10.2016. (ruotsiksi)
7. ↑  Matches *championshockeyleague.net*.  4.10.2016. Champions Hockey League (CHL) AG. Viitattu 28.7.2020. (englanniksi)
8. ↑  Joni Ikonen *SHL.se*. SHL AB. Viitattu 28.7.2020. (ruotsiksi)
9. ↑  Elite Prospects - J20 SuperElit Stats 2016-2017 *eliteprospects.com*. Everysport Media Group AB. Viitattu 20.3.2019. (englanniksi)
10. ↑  Elite Prospects - Frölunda J20 *eliteprospects.com*. Everysport Media Group AB. Viitattu 20.3.2019. (englanniksi)
11. ↑  Elite Prospects - J18 Allsvenskan Stats 2016-2017 *eliteprospects.com*. Everysport Media Group AB. Viitattu 20.3.2019. (englanniksi)
12. ↑  Savonen, Ilari: KalPalta todella mielenkiintoisia värväyksiä – NHL-draftissa korkealla varattuja huippulupauksia riveihin *Jatkoaika.com*.  19.7.2017. Jatkoaika r.y. Viitattu 10.7.2023.
13. ↑  Kokoonpanot *liiga.fi*.  8.9.2017. Jääkiekon SM-liiga Oy. Viitattu 10.9.2017.
14. ↑  Ottelutilastot *liiga.fi*.  8.9.2017. Jääkiekon SM-liiga Oy. Viitattu 10.9.2017.
15. ↑  Matches *championshockeyleague.com*.  11.10.2017. Champions Hockey League (CHL) AG. Viitattu 20.10.2016. (englanniksi)
16. ↑  Pukkinen, Mika: Ikosella tähtäimet nuorten MM-kisoissa haasteista huolimatta – "Haluaisin olla ratkaiseva pelaaja" *Jatkoaika.com*.  30.11.2017. Jatkoaika r.y. Viitattu 3.12.2017.
17. ↑  Otteluseuranta *liiga.fi*.  1.12.2017. Jääkiekon SM-liiga Oy. Viitattu 3.12.2017.
18. ↑  Tahkola, Valtteri: Joni Ikonen ja maalihanojen aukeaminen: "Haluan tehdä maaleja" *Jatkoaika.com*.  2.12.2017. Jatkoaika r.y. Viitattu 3.12.2017.
19. ↑  Otteluseuranta *liiga.fi*.  2.12.2017. Jääkiekon SM-liiga Oy. Viitattu 3.12.2017.
20. ↑  KalPalle lisää tärkeitä jatkosopimuksia *kalpa.fi*.  13.12.2017. KalPa Hockey Oy. Viitattu 13.12.2017.
21. ↑  KalPalle paha takaisku - Ikonen kuukausiksi sairastuvalle *Jatkoaika.com*.  14.6.2018. Jatkoaika r.y. Viitattu 20.3.2019.
22. ↑  Seppä, Lassi: KalPalle kolme jatkosopimusta − kaksi hyökkäykseen ja yksi puolustukseen *Jatkoaika.com*.  26.3.2019. Jatkoaika r.y. Viitattu 26.3.2019.
23. ↑  Hurmerinta, Eero: Joni Ikoselle jälleen karuja uutisia − sivussa maaliskuulle *Jatkoaika.com*.  20.9.2019. Jatkoaika r.y. Viitattu 4.4.2020.
24. ↑  Seppä, Lassi: Ilves hankki nuorta energiaa kolmen sopimuksen verran − "Joni Ikonen oli vapaana olleista lupaavista suomalaisista keskushyökkääjistä mielestämme kiinnostavin" *Jatkoaika.com*.  24.3.2020. Jatkoaika r.y. Viitattu 4.4.2020.
25. ↑  Salo, Tapani: Tappio harmitti Joni Ikosta, mutta paluu liigapeleihin tuntui mahtavalta: "Tätä oli odotettu jo niin kauan" *aamulehti.fi*.  23.1.2021. Alma Media Suomi Oy. Viitattu 11.5.2021.
26. ↑  Ilves - Kärpät, 27.3.2022 *liiga.fi*.  1.12.2017. Jääkiekon SM-liiga Oy. Viitattu 1.6.2022.
27. ↑  Seppä, Lassi: Joni Ikonen kiekkoilee ensi kaudella Pelicansissa *Jatkoaika.com*.  29.4.2022. Jatkoaika r.y. Viitattu 1.6.2022.
28. ↑  Elite Prospects - Pelicans *eliteprospects.com*. Everysport Media Group AB. Viitattu 10.7.2023. (englanniksi)
29. ↑  Elite Prospects - Liiga Stats 2022-2023 *eliteprospects.com*. Everysport Media Group AB. Viitattu 10.7.2023. (englanniksi)
30. ↑  HIFK:lle pelaajasopimuksia: Jori Lehterä Stadiin kahden vuoden diilillä *hifk.fi*.  5.6.2023. Oy HIFK Hockey AB. Viitattu 5.6.2023.
31. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  23.4.2017. IIHF.  Arkistoitu 24.4.2017. Viitattu 27.4.2017. (englanniksi)
32. ↑  Arponen, Miika: NHL Draft 2017: Joni Ikosesta povataan alkupään varausta *ls24.fi*.  8.6.2017. Marva Media Oy. Viitattu 6.7.2017.
33. ↑  Juuso Ikonen *Elite Prospects*. Everysport Media Group AB.  (englanniksi)
34. ↑  Juha Ikonen *Elite Prospects*. Everysport Media Group AB.  (englanniksi)
35. ↑  Jari Ikonen *Elite Prospects*. Everysport Media Group AB.  (englanniksi)
36. ↑  Leppänen, Marko: Joni Ikosen ura oli jo vaakalaudalla – nyt peli kulkee Pelicansissa *liiga.fi*.  30.4.2018. Lahti:  Jääkiekon SM-liiga Oy. Viitattu 21.10.2022.

HIFK – SM-liiga
2 Martin (**A**) |
6 Sund |
10 Vesalainen |
11 Melart (**C**) |
13 Ikonen |
14 Manninen |
18 Tallberg |
21 Lehterä (**C**) |
24 Kaskimäki |
30 Taponen |
31 Koivistoinen (**A**) |
33 Kiviharju |
40 Lindbohm |
41 Pihlström |
43 Marleau |
44 Väänänen |
45 Åsten |
47 Komarov |
50 Eliáš |
51 Jääskä (**A**) |
55 Kotkansalo |
57 Motin |
63 Bourque |
73 Lehmus |
74 Nättinen |
78 J. Seppälä |
80 Hovinen |
81 Pakarinen (**A**) |
83 Luhanka |
85 N. Seppälä |
88 Rask |
90 Vinni  

Valmentajat Peltonen – Ojanen – Tilkanen – Lundell – Mali – Halttunen